Oraklu għal Mowab Għal Mowab : dan jgħid il-Mulej tal-eżerċti, Alla ta' Iżrael: "Gwaj għal Nebu, saret ħerba, waqgħet fl-għajb, inqabdet Kirjatajm; imgħajba u mirbuħa l-fortizza. Ma għadhiex aktar il-foħrija ta' Mowab, f'Ħesbon ifasslu l-ħażen kontrih: "Ejjew ħa neqirduh minn fost il-ġnus.' U int ukoll, Madmèn, għad isikktuk; għal warajk għad tiġri x-xabla. Isma' l-għajjat minn Ħoronajm! Ħerba u tkissir bil-kbir! Tfarrak Mowab, l-għajjat jinstama' sa minn Segor. Għax it-telgħa ta' Luħit imbikkija jitilgħuha. Għax fin-niżla ta' Ħoronajm jisimgħu l-għajta tal-qerda. Aħarbu! Salvaw ħajjitkom, kunu bħal ħmar selvaġġ fix-xagħri. Għax int qegħedt it-tama tiegħek fix-xogħol ta'jdejk u t-teżori tiegħek, int ukoll għad jaqbduk. U Kemos jitlaq għall-eżilju bil-qassisin u l-prinċpijiet tiegħu. U l-qerried jilħaq 'il kull belt, u ebda belt ma teħlisha; jitħarbat il-wied, tinqered il-wita, bħalma qal il-Mulej. Agħti l-ġwienaħ lil Mowab ħalli jtir, għax blietu jsiru ħerba, u ħadd aktar ma jgħammar fihom. Misħut il-bniedem li jagħmel xogħol il-Mulej b'nofs kedda; u misħut hu min iżomm ix-xabla 'l bogħod mid-demm. Mowab kien bi kwietu sa minn żgħożitu, u mistrieħ fil-bittija u qatt ma tferragħ minn ġarra għal ġarra, u fl-eżilju qatt ma mar. Għalhekk dejjem baqgħetlu t-togħma tiegħu, u r-riħa tiegħu qatt ma nbidlet. Għalhekk arahom ġejjin jiem, oraklu tal-Mulej, meta nibgħat nies li jqallbu l-ġarar, u jqallbuh, u jferrgħu l-ġarar kollha tiegħu, u jitħnu l-qolol tagħhom. U Mowab għad jistħi minn Kemos bħalma stħaw dar Iżrael minn Betel, it-tama tagħhom. Kif tistgħu tgħidu: 'Qalbiena aħna u rġiel ta' ħila għall-ġlied'? Il-qerried ta' Mowab u blietu tela', u l-aħjar taż-żgħażagħ tiegħu niżlu għall-qatla, oraklu tas-Sultan, Jaħweh tal-eżerċti ismu. Għoddha waslet il-qerda ta' Mowab, ġejja bl-għaġla l-ħsara tiegħu. Ibkuh intom ilkoll ġirien madwaru, u intom li tafu b'ismu u għidu: 'Kif tkisser ix-xettru setgħan, ix-xettru glorjuż!" Inżel mill-glorja tiegħek, oqgħod fuq l-art niexfa, int li tgħammar f'Dibon, għax il-qerried ta' Mowab tela' għalik, ħa jġarraf il-fortizzi tiegħek. Oħroġ fit-triq u ħares, int li tgħammar f'Għarogħer. Stħarreġ il-maħrub u l-meħlus; staqsieh: 'X'inhu li ġara?' Mowab waqqgħuh fl-għajb, għax tfarrak. Ixhru u għajtu, xandruha ma' xtut l-Arnon li tkisser Mowab. Wasal il-ħaqq fuq art il-wita; fuq Ħolon u fuq Ġaħsa, u fuq Mefagħat, fuq Dibon u fuq Nebu, u fuq Bet-diblatajm; fuq Kirjatajm, u fuq Bet-gamul, u fuq Bel-megħon; fuq Kirjot u fuq Bosra, u fuq kull belt ta' art Mowab, tal-qrib u tal-bogħod. Il-qawwa ta' Mowab tfarrket u driegħu tkisser, oraklu tal-Mulej. Sakkruh għax tkabbar quddiem il-Mulej; ħa jitmiegħek fit-taqligħ tiegħu, ħa jaqa' għaż-żufjett. Ma waqqajtx lil Iżrael għaż-żufjett? Kien jaqaw maqbud fost il-ħallelin, biex kull meta kont titkellem fuqu, ixxejjer rasek? Ħallu l-ibliet u morru għammru fil-blat, intom li tgħammru f'Mowab. Kunu bħall-ħamiema, li tbejjet f'xifer l-irdum. Smajna bil-kburija ta' Mowab, imkabbar bil-bosta: kemm tgħolla, tkabbar u żżarġan! Kemm intefħet qalbu! Jien naf tajjeb kburitu, oraklu tal-Mulej, bi ftaħiru fil-vojt, b'għemilu fieragħ. Għalhekk jien nixher għal Mowab, għal Mowab kollu ngħajjat, għan-nies ta' Kir-ħeres jien nibki. Nibkik aktar minn Ġagħżer, ja dielja ta' Sibma! Feragħtek waslu 'l hemm mill-baħar, laħqu sa Ġagħżer. Fuq il-frott u l-ġabra tal-għeneb tiegħek se jinxteħet il-qerried. Għelbu l-ferħ u l-hena, mill-art għammiela ta' Mowab. Jien nixxift l-inbid mill-magħsar, l-għassar ma jagħsarx aktar; l-għana ferrieħ m'għadux għana ta' ferħ. L-għajjat ta' Ħesbon jasal sa Elgħali, sa Ġaħas tasal l-għajta tagħhom, minn Sogħar jinstama' l-għajjat tagħhom, sa Ħoronajm u Għeglat-selisija, saħansitra l-ilmijiet ta' Nimrin nixfu. Jiena ntemm minn Mowab, oraklu tal-Mulej, lil min joffri s-sagrifiċċji fuq l-għoljiet, u jaħraq l-inċens lill-allat tiegħu. Għalhekk qalbi tokrob bħall-flawt għal Mowab; tingħi qalbi bħall-flawt għan-nies ta' Kir-ħeres; għax il-qligħ li għamlu mar fix-xejn. Kull ras tqarwżet, kull leħja tqaxxret; u idejhom kollha mqattgħin, u l-ġenbejn miksija bix-xkora. Fuq il-bjut kollha ta' Mowab, u fil-pjazez kollha, kullimkien biki, għax jien kissirt 'il Mowab bħal ġarra li ma togħġobnix, oraklu tal-Mulej. "Kif tfarrak! Xi jwerżqu! Kif dawwar dahru Mowab kollu għajb; Mowab waqa' għaż-żufjett, u sar waħx u twerwir għall-ġirien madwaru. Għax dan jgħid il-Mulej: "Araw, bħal ajkla jittajjar, u jifrex ġwenħajh għal fuq Mowab. Jinqabdu l-ibliet, jintrebħu l-fortizzi. F'dak il-jum qalb il-qalbiena ta' Mowab, tkun bħal qalb mara fil-ħlas. Ma jibqax poplu Mowab, jinqered, għax tkabbar kontra l-Mulej. Għalik li tgħammar f'Mowab m'hemmx ħlief biża', ħofra u nassa, oraklu tal-Mulej. Min jaħrab mill-biża' jaqa' fil-ħofra; u min jitla' mill-ħofra jinqabad fin-nassa. Jien inġib dan kollu fuq Mowab fis-sena ta' kastighom, oraklu tal-Mulej. Għad-dell ta' Ħesbon jistrieħu bla saħħa l-maħrubin; imma nar joħroġ minn Ħesbon, u ilsna tan-nar mill-palazz ta' Siħon, u jibilgħu ġbin Mowab u l-qorriegħa tan-nies imkabbra. Gwaj għalik Mowab, intemm il-poplu ta' Kemos, għax is-subien tiegħek ittieħdu fil-jasar, u bnietek fl-eżilju. Imma jien inbiddel ix-xorti ta' Mowab, fl-aħħar jiem," oraklu tal-Mulej. Sa hawn il-ġudizzju fuq Mowab.